Namanganda shifokor aka-uka tomonidan ayovsiz kaltaklanishi yuzasidan SSV munosabat bildirdi

Namanganda shifokor ayovsiz kaltaklangani haqida xabar berilgandi. Voqea yuzasidan Sog‘liqni saqlash vazirligi munosabat bildirdi.

Qayd etilishicha, Sog‘liqni saqlash vazirligi mazkur holat yuzasidan o‘rganishlar olib bormoqda. Ushbu tajovuz nima sababdan yuz bergani aniqlashtirilib, jarayonga huquqiy baho berish maqsadida tegishli organlar tomonidan aybdorlarga nisbatan keskin jazo choralari ko‘rilishi ta’minlanadi.
“Sog‘liqni saqlash vazirligi mamlakatimizdagi har bir tibbiyot xodimi, jumladan, Namangan shahridagi tajovuzda jabrlangan tibbiyot xodimining manfaatlarini ham qat’iy himoya qilish uchun qonunda belgilangan barcha choralarni ishga soladi”, – deyiladi vazirlik xabarida.
Eslatib o‘tamiz, holat bo‘yicha Namangan shahar IIO FMB huzuridagi TB tomonidan Jinoyat kodeksining 277-moddasi 2-qismi “b” bandi (bir guruh shaxslar tomonidan sodir etilgan bezorilik) bilan jinoyat ishi qo‘zg‘atilib, tergov harakatlariga kirishilgan.
Bundan avval Samarqandda navbatchi shifokorlarni kaltaklagan fuqaro qamoqqa olingani, Yashnobodda og‘ir ahvolda shifoxonaga olib kelingach vafot etgan bemorning farzandlari tez tibbiy yordam xodimlarini kaltaklagani hamda Termizda hamshira bemor bolaning yaqini tomonidan kaltaklangani haqida xabar berilgandi.